
Tisztelt Képviselő-testület!
A Kormány által megfogalmazottak szerint a járások az államigazgatás legalsóbb területi szintjét jelentő egységek, melyek az államigazgatási tevékenységek, szolgáltatások döntő többségét minden magyarországi állampolgár számára elérhető közelségben és magas minőségben biztosítják. Ennek az elvárásnak a szellemében végezte a Tolnai Járási Hivatal 2014-ben is a munkáját, szem előtt tartva a hatékonyabb, költségtakarékosabb és ügyfélközpontú területi közigazgatás követelményeit. 
A Tolnai Járási Hivatal 2014-ben a járási törzshivatalból valamint két szakigazgatási szervből a Járási Gyámhivatalból, és a Járási Munkaügyi Kirendeltségből állt. A kirendeltség 2015. április 1. napjától ismét a szekszárdi járás irányítása alatt áll. Jelenleg munkaerő-piaci pontként működik, mint a Szekszárdi Járási Hivatal Foglalkoztatási Osztályának része. 2015. április 1. napjától ugyanis felállt az integrált kormányhivatali rendszer. A korábban önállóan működő közigazgatási szerveket és szakigazgatási szervként működő szerveket integrálták a kormányhivatalokba, és a továbbiakban kormányhivatali Főosztály, illetve Osztály néven működnek. 
A kormányhivatalok eddig ágazatonként elkülönülten, megyei és járási szinten működő, önálló feladat-és hatáskörrel bíró szakigazgatási szervekből (pl. fogyasztóvédelmi felügyelőség, közlekedési felügyelőség, szociális és gyámhivatal), valamint a szintén önálló feladat- és hatáskörrel rendelkező, funkcionális és egyéb (pl. ügyfélszolgálati, koordinációs) feladatokat ellátó törzshivatalból álltak. 
A külső integráció keretében a kormányhivatalokhoz új, eddig más szervek által ellátott, elsősorban a hatósági típusú feladatok kerültek: 
• A környezetvédelmi és természetvédelmi felügyelőségek, valamint a bányakapitányságok, 
• Magyar Államkincstár családtámogatási és lakáscélú állami támogatásokkal kapcsolatos feladatai, 
• Országos Egészségbiztosítási Pénztár területi hivatalaitól a baleseti megtérítéssel és a keresőképesség vizsgálatával összefüggő feladatok, 
• Bevándorlási és Állampolgársági Hivatal hazai anyakönyvezéssel összefüggő feladatai.

A belső integráció jegyében a kormányhivatalokban megszűnt a szakigazgatási szervre és törzshivatalra való felosztás. A kormányhivatalok a kormánymegbízott által közvetlenül vezetett szervezeti egységekből (főosztályokból) és osztályokra tagozódó járási hivatalokból állnak. Egy-egy főosztály több korábbi szakigazgatási szerv feladatát látja el, amellyel összefüggésben csökkent a vezetői pozíciók száma. Az integráció megvalósulásával a járási hivatalokban megszűnt az eddigi kettős irányítás (szakmai és funkcionális) és immár minden, a járási hivatal hatáskörében intézhető ügy vonatkozásában a járási hivatalvezető látja el az irányítási és szakmai felügyeleti feladatokat.  
A járási hivatal törzshivatalának egységei 2014-ben az osztályok, az Okmányirodai, - majd 2015. március 21. napjától Kormányablak Osztály- és a Hatósági Osztály volt. A Kormányhivatal 2015. április 1. napjával megvalósult külső-belső területi integrációját követően a tolnai Járási Hivatal szervezeti egységeit az Kormányablak Osztály és a Hatósági és Gyámügyi Osztály képezik.

I. Kormányablak Osztály
Az okmányiroda létszáma a kormányablak megnyitásáig 4 fő volt, és közvetlenül a hivatalvezető irányítása alatt állt. Munkájukat két fő hatósági ügyintéző segítette, akik kormányablak indulását megelőzően az okmányirodai ügyek intézésével kapcsolatos ismereteket sajátították el. Az irodában így összesen 2 fő középfokú, és 4 fő felsőfokú végzettséggel rendelkező ügyintéző dolgozott. 
A Tolnai Járási Hivatal Ügyfélszolgálata 2014.03.21. napjától áll az ügyfelek rendelkezésére. A Kormányablak nyitva tartása – az okmányirodai nyitva tartáshoz képest - jelentősen kibővítésre került, az ügyfélszolgálat nyolc munkatársa napi 12 órában fogadta az ügyfeleket. Jelenleg ez az időtartam napi 10 órára csökkent, mely intézkedést a 18 óra utáni alacsony ügyfélforgalom indokolt. A kormányablakban jelenleg 7 fő felsőfokú, és 1 fő középfokú végzettségű kolléga dolgozik, mivel egy munkatársunk időközben megszerezte a diplomáját. Egy fő középfokú végzettségű kollégánk 2013. szeptemberében megkezdte tanulmányait a Nemzeti Közszolgálati Egyetemen.
2014-2015. évben a kormányablakban intézett ügyek száma az alábbiak szerint alakult:

	Kormányablak Osztály
	2014.
	2015.szeptember 
30-ig

	személyesen megjelent ügyfelek száma
	16 662
	18 094

	tájékoztatás történt
	1471
	1207

	továbbított kérelmek száma
	355
	346



A Tolnai Kormányablakban a közlekedési igazgatással és a személyi okmányokkal kapcsolatos ügyintézés a leggyakoribb ügyfajta. Az ügyfélkapu létesítésével kapcsolatos ügyek mellett, folyamatosan növekszik az egészségbiztosítási, nyugdíjbiztosítási, és családtámogatási ügyek száma. Az elintézett ügyek száma 2015. évben meghaladta a korábbi évben teljesítetteket, mely növekedés első sorban a kormányablakos feladatok folyamatosan növekvő népszerűségéből adódik. 
Jelentős azon ügyek száma is, amikor közlekedésigazgatási hatósági jogkörben eljárva rendőrségi feljelentés alapján különböző okok miatt az adott gépjármű forgalomból történő kivonására kerül sor. A forgalomból kivonás okai között első helyen szerepel a kötelező felelősségbiztosítási szerződés hiánya, a gépjármű forgalmi engedélyének érvénytelensége, a gépjárműadó fizetési kötelezettség elmulasztása, valamint a bejelentési kötelezettség elmulasztása, illetve késedelmes teljesítése. Kisebb számban kerül sor a vezetői engedélyek ideiglenes bevonására, melynek főbb okai az ittas vezetés, vagy büntetőeljárás lefolytatása.
Jelenleg a kormányablakban az alábbi feladatokat látjuk el: 
· azonnal intézhető ügyek száma 38, 
· a saját hatáskörben intézhető ügyek száma 42, 
· továbbítás céljából benyújtható beadványok száma 266 
· hivatalból intézhető ügyek száma 13. 
· tájékoztatás nyújtható 54 esetben
· kiegészítő szolgáltatás nyújtása további 11 esetben, 

A kibővített ügyfélfogadási időnek köszönhetően az ügyfélforgalom jól eloszlik, nem jelent túlzott leterheltséget az ügyfélszolgálat munkatársai számára. 
A hatékonyabb ügyintézés érdekében több csatornán keresztül is lehetőség van időpontfoglalásra. Az ügyfelek átlagos várakozási idejére vonatkozóan az ügyfél elégedettségi kérdőívek adnak információt, melyből megállapítható, hogy az általában 0-5 perc, az ügyfelek tehát nem kényszerülnek hosszas várakozásra.
Az ügyfélszolgálat munkatársai a külsős közreműködő szervezetekkel jól együttműködnek. Az ügyfelekkel történő kommunikáció ember és ügyfélközpontú, a jogszerű feladatellátás biztosított. 



II. Hatósági és Gyámügyi Osztály

a.)	Szociális igazgatás
A járási hivatal törzshivatalának szervezeti egységeként működő Hatósági és Gyámügyi osztály a külön jogszabályok által hatáskörébe tartozó feladatokat a járási hivatal illetékességi területén 12 fő kormánytisztviselővel látja el. 
Pénzbeli és természetbeni szociális ellátások (ápolási díj, időskorúak járadéka, közgyógyellátás, egészségügyi szolgáltatásra való jogosultság) iránt 2014-ben mintegy 1500, 2015. I. félévében 1487 kérelem érkezett a járási hivatalhoz, melyek elbírálása az ügyfélbarát, szolgáltató közigazgatás szellemében törvényes határidőben történt. Az ellátásokkal kapcsolatos adatszolgáltatásokat folyamatosan, határidőben teljesítettük mind a Kormányhivatal Pénzügyi Főosztálya, mind az Egészségbiztosítási Pénztári Szakigazgatási Szerv részre. Az ellátásokhoz kapcsolódó nyilvántartások vezetése naprakész.
2014. január 1-től a szociális ellátások közül az ápolási díjat érintette jogszabályváltozás. A változásokról a járási hivatal január elején minden ellátásban részesülő személyt levélben tájékoztatott. Új ellátási típusként jelent meg a kiemelt ápolási díj fogalma, mely nagy érdeklődésre tett szert. Szintén január 1-től a korábban fokozott ápolási díjként megjelölt ellátás emelt összegű ápolási díj megnevezést kapott változatlan jogosultsági feltételek mellett. 
2015. március 1. napjától az önkormányzatoktól két új támogatási forma került a járási szintre az aktív korú személyek ellátásaként. Az egyik a foglalkozáshelyettesítő támogatás (FHT), míg a másik a egészségkárosodási és gyermekfelügyeleti támogatás (korábbi nevén rendszeres szociális segély). 
A hadigondozásról szóló 1994. évi XLV. törvény, és a végrehajtásáról szóló 113/1994. (VIII. 31.) Korm. rendelet alapján 2013. január 1. napjától a járási hivatal jár el hadigondozotti ellátással kapcsolatos ügyekben.
2015. július 4. napjával az Országgyűlés módosította a hadigondozásról szóló 1994. évi XLV. törvényt. A törvény módosítása lehetőséget teremt a volt hadiárvák rendszeres járadékának megállapítására. A törvénymódosításnak köszönhetően a második világháborúban elesett, eltűnt és hadifogságban elhunyt katonák árváinak anyagi támogatás állapítható meg. A járadék az öregségi nyugdíj mindenkori legkisebb összegének 30%-a, 2015-ben 8550 Ft.  A rendszeres havi járandóságot a kérelmező lakóhelye szerint illetékes megyei kormányhivatal járási hivatalában, külföldön élő és Magyarországon lakóhellyel, tartózkodási hellyel nem rendelkező kérelmező esetében Budapest Főváros Kormányhivatalánál lehet kérelmezni. A Tolnai Járási Hivatalba az ellátással kapcsolatosan eddig 106 db kérelem érkezett be. 
Az egyéb hatósági feladatok tekintetében (bevándorlási és állampolgársági ügyek, kommunális igazgatással kapcsolatos ügyek, levegő védelmével kapcsolatos eljárások, közúti közlekedési igazgatási feladatok) 2015-ben mintegy 51 esetben indult eljárás. Ezen ügyek is törvényes ügyintézési határidőben elbírálásra kerültek. 
A járási hivatal illetékességi területén működő temetkezési szolgáltatók, temetőüzemeltetők, egyéni vállalkozók, valamint üzletszerű társasházkezelői tevékenységet végző szolgáltatók működésének jogszerűsége érdekében a hatósági ellenőrzéseket lefolytattuk. Az ellenőrzések során feltárt hibákat, hiányosságokat a szolgáltatók felhívásra orvosolták. 
A települési ügysegédek munkáját illetően elmondható, hogy a járáshoz tartozó településeken az ügyfélfogadás - kirendeltség, illetve települési ügysegédek útján – a helyi igényekhez mérten, az önkormányzatokkal együttműködve hatékonyan funkcionál. A járáshoz tartozó minden településen biztosított legalább heti két alkalommal az ügyfélfogadás. Az állampolgárok egyre növekvő számban és egyre szélesebb körben veszik igénybe az ügysegédek segítőkész munkáját, sokszor a járási hivatal hatáskörét nem képező ügyek vonatkozásában is. A települési ügysegédi rendszerről az elmúlt évet tekintve megállapítható, hogy népszerűsége növekvő tendenciát mutat, és kollégáink mindennapi tevékenységük során remek együttműködést alakítottak ki a települési önkormányzatokkal.
A járási hivatal 2014-ben 208, 2015-ben 76 szabálysértési eljárást folytatott le, melyek során a hatékony, gyors, és jogszerű ügyintézésre törekedtünk.
2015-ben - hasonlóan az azt megelőző évekhez - a hatósági osztályhoz sem közérdekű bejelentés sem panasz nem érkezett. 

A magyar állampolgárságról szóló 1993. évi LV. törvény, és a végrehajtásáról szóló 125/1993. (IX.22.) Kormányrendelet alapján a járási hivatal a bevándorlási és állampolgársági hatósági feladatainak körében befogadja a honosítási, visszahonosítási, magyar állampolgárság visszaszerzésére irányuló, hontalan személy esetén a magyar állampolgárság megszerzésére irányuló, az 1957. október 1-je előtt született személynek a  magyar állampolgárság megszerzésére irányuló, az állampolgárságról lemondási, a külföldön kötött házasság, külföldön történt születés, külföldön történt haláleset hazai anyakönyvezése iránti, valamint a magyar állampolgárság igazolása iránti kérelmeket, és gondoskodik a benyújtott kérelmek OpAL rendszerben történő rögzítéséről, valamint a Bevándorlási és Állampolgársági Hivatalhoz papír alapon történő továbbításáról.
2013. január 1-től a nemzeti köznevelésről szóló 2011. évi CXC. törvény, és a végrehajtásáról szóló 229/2012. (VIII. 28.) Kormányrendelet alapján a járási hivatal feladat- és hatáskörébe tartoznak az alábbi feladatok: intézkedés a szabálysértési mértéket el nem érő tankötelezettség elmulasztására irányuló megkeresés esetén, a tankötelezettség teljesítésével kapcsolatos nyilvántartások vezetése, és az ezzel kapcsolatos adatszolgáltatás teljesítése, a sajátos nevelési igényű gyermekekkel kapcsolatos nyilvántartás vezetése, és az ezzel kapcsolatos adatszolgáltatás teljesítése. A feladatok tekintetében a járási hivatal illetékességi területéhez tartozó közoktatási, köznevelési intézményekkel, a Klebelsberg Intézményfenntartó Központ Tolnai Tankerületének igazgatójával, Tolna Város Önkormányzatának Családsegítő Központjával a kapcsolattartás eredményes.
Hivatalunk, a működésével és az ellátásokkal kapcsolatosan folyamatos adatszolgáltatásra, és kapcsolattartásra kötelezett a Kormányhivatal és a társszervek felé.
b.) gyámügyi feladatok
A Tolnai Járási Hivatal Járási Gyámhivatala 2014. évben 3 fő ügyintézővel és 1 fő vezetővel látta el a gyermekvédelmi és gyámügyi feladat- és hatásköröket, valamint a gyámhatóság szervezetéről és illetékességéről szóló 331/2006. (XII.23.) Korm. rend által ráruházott feladatokat, figyelemmel kísérve a feladat és hatáskört érintő jogszabályváltozásokat.
Létszámadataink nem változtak a korábbi évhez hasonlóan 4 fő kolléga végzi gyámhatósági feladatokat. 
Munkavégzésükhöz szükséges tárgyi feltételek elfogadhatóak. A gyámhivatal 2013. július 24. óta működik a jelenlegi helyen. Optimális körülmények között történik az ügyfélfogadás, és az ügyintézés. Három irodahelyiség és egy tárgyaló teszi lehetővé a zavartalan ügyfélfogadás megvalósítását és a tárgyalások zökkenőmentes lebonyolítását. Az iratok tárolási feltétele megfelelő, nagy tároló szekrények biztosítják az irattár megfelelő elhelyezését. Nyilvántartásunk vezetése egységes programon történik, amit rendszeres frissítéssel tesznek alkalmassá a naprakész információk rögzítésére.  
2014-ben jelentős terhet rótt a gyámhivatalra a polgári törvénykönyvről szóló 2013. évi V. tv. (továbbiakban: Ptk.) hatálybalépésével kapcsolatban keletkezett számtalan feladat. A jogszabályváltozásból eredő többletfeladatokat a kollégák sokszor csak pluszmunkával, túlórákkal tudták ellátni. 
A járási gyámhivatal a munkatervében meghatározott feladatait elvégezte. Megtörtént a halmozottan hátrányos helyzet megállapítása 2014. január 31-i határidővel. Határidőben elkészült a 2013. évi statisztika is. A kizáró gondnokságokra vonatkozóan megállapítást nyert, hogy 1982. 12. 31. előtti gondnokság alá helyezésre vonatkozó ítélet szerinti gondnokolt nincs a nyilvántartásban. 
Elkészült a 3. életévet be nem töltött gyermekek nevelésbe vételének felülvizsgálata is.  Megtörtént az átmeneti és tartós nevelések felülvizsgálata és nevelésbe vétellé változtatása, valamint a gyermekvédelmi gyámok kirendelése 2014. december 31. napi határidővel. A fentieken túl az ügyintézők maguk végzik az iratkezeléssel kapcsolatos összes adminisztrációs tevékenységet, ami plusz terhet jelent a megnövekedett feladatok ellátása mellett.
A gyámhivatal 2014. január 1. napjától 2014. december 31. napjáig terjedő időszakban összesen 3567 döntést hozott, melyből 1903 db. önálló határozat volt. A fenti időszak alatt a gyámhivatal 4 döntésével szemben nyújtottak be fellebbezést. A Tolna Megyei Kormányhivatal Szociális és Gyámhivatala minden esetben a fellebbezés elutasítása mellett a gyámhivatal döntését helybenhagyta. 2015. I. félévében 1288 döntést született, melyből 786 db. az önálló határozatok száma.
2014. március 15. napján hatályba lépett új Ptk. 4:155. § (1) bekezdése alapján a szülői felügyeletet gyakorló szülők joga és kötelezettsége, hogy gyermekük minden olyan vagyonát kezeljék, amely e törvény szerint nincs kivéve a kezelésük alól. A 2013. évi CLXXVII. törvény (Ptké.) 36. §-a szerint az 1952. évi IV. törvény (Csjt.) 82. § (2) bekezdése alapján a gyermek gyámhatósághoz beszolgáltatott vagyonát a Ptk. hatálybalépését követő hat hónapon belül a szülőnek ki kellett adni. A vagyonkiadás a jogszabálynak megfelelően megtörtént. 
A fentieken túl az elmúlt évben számos új fogalom és jogintézmény is bevezetésre került, ami a gyámhatósági feladatok körét bővítette, így pl:
· osztott gyámság 
· megelőző pártfogás 
· támogatott döntéshozatal
· magántanulói jogviszony létesítése

A házasságkötések számnak csökkenésével megnövekedett a rendezetlen családi jogállású gyermekek száma. 

Folyamatosan emelkedik a problémás családok száma, akik a jövedelmi viszonyaik és életvitelük miatt veszélyeztetettekké válnak. Nem csak az ilyen családok száma, hanem a problémák köre is bővült az elmúlt évben. A családi konfliktusok tükröződnek a kapcsolattartási ügyek megoldásának rendezésére irányuló törekvésekben. Ennek kapcsán egyre több esetben szükséges igénybe venni pszichológus szakértő segítségét. 
A gyámügyi feladatok közül kiemelt gondot fordítanak kollégáink a pénzbeli ellátások megállapítására, (pl. otthonteremtési támogatás, gyermektartási díj megelőlegezése), és felfüggesztésére (iskoláztatási támogatás felfüggesztése).

Külön jogszabályban meghatározott esetekben gondnok (eseti gondnok, ügygondnok, kézbesítési gondnok, zárgondnok), vagy gyám (eseti gyám, méhmagzat gyám) rendelésével biztosítják az ügyfelek jogainak, vagyonának megóvását. 

A szakmai munka elősegítése, és a jó munkakapcsolat kialakítása, ápolása érdekében a szakmai tanácskozáson a gyámhatósági feladatokat ellátó kollégák aktívan részt vesznek.  

III. Tolnai Járási Hivatal Faddi Kirendeltsége
Tolnai Járási Hivatal Faddi Kirendeltsége Fadd Nagyközség Önkormányzata Polgármesteri Hivatalának hivatalos helyiségében (7133 Fadd, Dózsa Gy. u. 12.) a járási (fővárosi kerületi) hivatalokról szóló 218/2012. (VIII.13.) Kormányrendelet alapján látja el a járási hivatal hatáskörébe tartozó feladatokat. 
A Kirendeltség 1 fő igazgatási ügyintézővel működik.
2013. január 1-én a folytatólagos ügyekre vonatkozóan Fadd Nagyközség Önkormányzatának Polgármesteri Hivatala 345 iratot (ebből 260 közgyógyellátás, 84 egészségügyi szolgáltatásra való jogosultság és 1 időskorúak járadéka) adott át a járási hivatal részére. 
Faddi Kirendeltségen a járási hivatal hatáskörébe tartozó ügyekben kérelmek benyújtására van lehetőség. 2013. január 1-től lakcímbejelentések, mozgásában korlátozott személyek parkolási igazolványának kiadása iránti kérelmek, valamint adott lakcímen élőkről igazolás kiállítása iránti kérelem benyújtására is sor került. A kirendeltséghez beérkező kérelmek ügyintézőhöz történő továbbításáról munkatársunk haladéktalanul gondoskodik. 2015. I. félévében mintegy 369. ügyben járt el kollégánk, ami jól mutatja a kirendeltség működésének létjogosultságát. 

IV.	Foglalkoztatási feladatok
A tavalyi év legjelentősebb eredménye a Tolnai Járási Hivatal Járási Munkaügyi Kirendeltséggel történt bővülése volt. A bővüléssel 6 év szünet után a tolnai munkaügyi iroda visszakapta régi rangját, és ismét kirendeltségként működhetett. 
Kirendeltségünk 2014. év január 01-jén kezdte működését 5 fő kormánytisztviselő és 2 fő foglalkozási információs tanácsadó munkatárssal. Sajnos a kollégák személyében az év során több alkalommal is következett be változás, részben a kormányablak nyitásával kapcsolatos átszervezés, részben természetes fluktuáció miatt. A kollégák egy fő kivételével felsőfokú képesítéssel rendelkeznek. A kirendeltség munkáját a tavalyi évben további 1 fő közfoglalkoztatott segítette. 
A kirendeltség informatikai háttere elfogadható volt. A hivatal elhelyezése 2014-ben bérleményben valósult meg. „Az integrált rendszer kereteinek megteremtése a foglalkoztatási szolgálat infrastruktúrájának fejlesztésével” című TIOP-3.2.1-12/1-2012-0001 azonosító számú kiemelt projekt megvalósítására a Nemzeti Munkaügyi Hivatal, mint konzorciumvezető és a Közigazgatási Hivatal, mint konzorciumi tag Támogatási Szerződést írtak alá. Ennek megvalósítására a Nemzeti Munkaügyi Hivatal megvásárolta a Tolna 1168/9 hrsz-ú, természetben 7130 Tolna, Piac tér alatti ingatlant, ahol 2016. elején várhatóan kialakításra kerül az új iroda. Jelenleg a Szekszárdi Járási Hivatal Foglalkoztatási Osztályának részét képező foglalkoztatási pont a Tolnai Járási Hivatal épületében található, míg az elhelyezésükre szolgáló épület felújítása meg nem történik. 
A kirendeltség munkájának köszönhetően 2014-ben a járásban csökkent a nyilvántartott álláskeresők száma, ami a sikeres közfoglalkoztatásnak, az üres álláshelyekre történő eredményes közvetítéseknek, illetve az álláskeresési nyilvántartásból való törléseknek tudható be. A törlésekre az együttműködés elmulasztása miatt kerül sor.
Az álláskeresési ellátás, illetve nyilvántartás mellett azonnali hatállyal megkezdtük a munkaadók felé irányuló kapcsolattartást, a munkaerőigények fogadását, a munkaközvetítési tevékenységet, melyben jelentős hiányok mutatkoztak korábban. 
Az önkormányzatokkal történt egyeztetést követően beindítottuk a közfoglalkoztatást, biztosítottuk egyetértésükkel a megfelelő munkaerőt, elláttuk a számfejtési feladatokat. A rendelkezésünkre álló aktív eszközöket kiajánlottuk foglalkoztatóink felé. Minden típusú aktív eszközre nyújtottunk támogatást. Ügyfeleinknek tájékoztatást adtunk szolgáltatásainkról, illetve az őket érintő önfoglalkoztatási támogatásról, mely információ nyújtás eredményeként nagymértékben segítettük vállalkozóvá válásukat. Bevezettük a kirendeltségen a migráns ügyintézést, annak érdekében, hogy a külföldre távozó, vagy onnan érkező ügyfelek igényeit is kielégíthessük. Év elején a szekszárdi kirendeltség korábbi adatai alapján terveztük a feladatok megvalósításának mértékét, és örömmel mondhatjuk el, hogy a legtöbb viszonylatban, majdnem 200%-os eredményt értünk el. A TÁMOP programokban is aktívan részt vettünk, annak érdekében, hogy az Uniós forrásokból is minél nagyobb szeletet tudjunk biztosítani a hozzánk forduló munkaadók, és álláskeresők számára. Minőségbiztosítási tervünket teljesítve bevezettük az ütemezett ügyfélfogadást.

Kérem a Tisztelt Képviselő-testületet, hogy a tájékoztatót megtárgyalni és azt tudomásul venni szíveskedjék.


Határozati javaslat:
Fácánkert Község Önkormányzata Képviselő-testületének /2015. ( . .) önkormányzati határozata a Tolna Megyei Kormányhivatal Tolnai Járási Hivatala működéséről:  

Fácánkert Község Önkormányzatának Képviselő-testülete a Tolna Megyei Kormányhivatal Tolnai Járási Hivatala működéséről szóló tájékoztatót megtárgyalta, és azt tudomásul veszi.

